#### Številka: 03216- 5/2011-3

Datum: 27. 6. 2011

**ZAPISNIK**

4. redne seje Odbora za urejanje prostora in urbanizem, ki je bila v ponedeljek 27. junija 2011 s pričetkom ob 20.00 uri, v Klubu 15, Mestne hiše, Mestni trg 1, Ljubljana.

NAVZOČI ČLANI:

Predsednik prof. Janez KOŽELJ, podpredsednik Mirko BRNIČ JAGER, ostali člani, Bojan ALBREHT, Gregor ISTENIČ in tajnik odbora Jan SKOBERNE.

NAVZOČNOST SO OPRAVIČILI ČLANI:

Sašo RINK, mag. Maja SIMONETI in mag. Blaž LOKAR.

NAVZOČI OSTALI VABLJENI:

Načelnik Oddelka za urejanje prostora mag. Miran GAJŠEK s sodelavkama Sintijo HAFNER PETKOVSKI in Barbaro JOVAN, Katja OSOLIN za načelnico Oddelka za ravnanje z nepremičninami Simono REMIH s sodelavko Simono CIJAN ter predstavnica LUZ d.d. Špela LOŽAR in Mojca Kalan Šabec iz družbe ŠABEC KALAN ŠABEC.

Na zasedanju so bili navzoči štirje člani odbora, opravičili so se trije.

Predsednik odbora podžupan prof. Janez KOŽELJ je navzoče pozdravil in po uvodni besedi dal v razpravo spremenjen predlog dnevnega reda, v 1.točki - preloži se sprejem zapisnika 3.seje.

Po razpravi je bil dan na glasovanje

PREDLOG SKLEPA:

Odbor sprejme spremenjen predlog dnevnega reda 4. redne seje odbora.

/sklep je sprejet soglasno 7 navzočih članov/

**SPREJETI DNEVNI RED:**

1. Potrditev zapisnika 2. izredne seje odbora
2. Obravnava gradiva iz pristojnosti odbora za 8. sejo MS MOL za dan 4.7. 2011:

* **6. Dopolnjeni osnutek Odloka o spremembah in dopolnitvah Odloka o občinskem podrobnem prostorskem načrtu za območje urejanja CR 2/20 Pravoslavna cerkev**
* **7. Dopolnjen osnutek Odloka o občinskem podrobnem prostorskem načrtu 173 Tovil za enoti urejanja prostora VI-521 in VI-370 ter dele enot urejanja prostora VI-371, VI-372, VI-373, VI-374, VI-658 in VI-672 do Jamove ceste**

1. Pobude in vprašanja

AD 1.

Potrditev zapisnika 2. izredne seje odbora

Na glasovanje je bil dan:

PREDLOG SKLEPA:

Odbor sprejme zapisnik 2. izredne seje odbora.

/sklep je sprejet s 6 glasovi za 0 proti od 7 navzočih članov/

AD 2

Obravnava gradiva iz pristojnosti odbora za 8. sejo MS MOL za dan 4.7. 2011:

* **6. Dopolnjeni osnutek Odloka o spremembah in dopolnitvah Odloka o občinskem podrobnem prostorskem načrtu za območje urejanja CR 2/20 Pravoslavna cerkev**

Gradivo je predstavila Barbara JOVAN, dopolnil pa načelnik mag. Miran GAJŠEK.

Člani odbora so razpravljali in izrazili svoja stališča. Člane odbora je zanimalo kako in kdaj je prišlo do pobude za to spremembo akta, so pa menili, da bi bilo potrebno pred sejo mestnega sveta še dopolniti razlago s podatki o možni in dopustni rabi druge kletne etaže za družbene dejavnosti, in povedati kako in kje se bo zagotavljalo parkiranje vozil za potrebe verskega objekta.

Po zaključeni obravnavi akta, je bil dan na glasovanje

**PREDLOG SKLEPA:**

**Odbor za urejanje prostora in urbanizem podpira sprejem Dopolnjenega osnutka Odloka o spremembah in dopolnitvah Odloka o občinskem podrobnem prostorskem načrtu za območje urejanja CR 2/20 Pravoslavna cerkev skupaj s pripombami članov odbora.**

**PRIPOMBE ČLANOV ODBORA:**

1. **Pri predstavitvi gradiva na 8. seji mestnega sveta naj se posreduje vloga investitorja, s katero je zaprosil za spremembo veljavnega akta.**
2. **Predstavi naj se tudi presoja odgovornega projektanta o ustreznosti uporabe prostorov druge kletne etaže za predvidene namene in jo predloži svetnikom v vednost.**
3. **Pridobi naj se stališče, da je sprememba akta sprejemljiva glede na pravnomočno gradbeno dovoljenje.**
4. **V predlogu akta naj se pusti odprte možnosti uporabe druge kletne etaže tako za parkiranje kot za druge dejavnosti župnijskega središča.**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Sklep | JE | bil sprejet s | 4 | glasovi ZA, | 0 | PROTI od | 4 | navzočih |

* **7. Dopolnjen osnutek Odloka o občinskem podrobnem prostorskem načrtu 173 Tovil za enoti urejanja prostora VI-521 in VI-370 ter dele enot urejanja prostora VI-371, VI-372, VI-373, VI-374, VI-658 in VI-672 do Jamove ceste**

Pred sejo je odbor prejel sklepe Komisije za pobude občanov, pripombe Svetniškega kluba N.Si k tem aktu in poročilo Odbora za varstvo okolja v zvezi s pobudo občana v imenu Civilne iniciative za zeleni Vič, da se prepreči posek dreves na območju, ki je predmet tega prostorskega akta.

Gradivo je predstavila Sintija HAFNER PETKOVSKI, dopolnil pa načelnik mag. Miran GAJŠEK.

Odbor je razpravljal o prejetih pripombah, še posebej o sklepih Komisije za pobude občanov Mestnega sveta MOL, ki jih podpira tudi Odbor za varstvo okolja, da se pridobijo dodatna mnenja o ravnanju z drevjem z ozirom na morebitno katergorizacijo gozdne površine v območju od pristojnih zavodov in minstrstva.

**Odbor za varstvo okolja je natančno proučil gradivo in v razpravi ugotovil, da podpira vse prejete sklepe in pripominjal, da je potrebno proučiti ustreznost gradnje garaž v prostorski enoti S1, ki je zasnovana v treh kletnih getažah, zaradi zaščite podzemnih voda.**

Odbor za urejanje prostora in urbanizem meni, da je potrebno osnutek akta kljub pomislekom na mestnem svetu podpreti, da bi na ta način vzpodbudili proces sanacije in reaktiviranja degradiranega območja opuščene tovarne TOVIL s prvinami samorasle mestne krajine. Odbor se strinja, da naj se zaradi objektivne presoje vsekakor pridobijo zahtevana dodatna strokovna mnenja in ocene, ki naj jih projektanti in izdelovalci akta skupaj s podanimi pripombami upoštevajo in smiselno vgradijo v predlog akta. Z aktom je že določeno, da bo izgradnja območja vezana na ukrepe državnega prostorskega načrta (DPN) za protipoplavno zaščito, ki bo sprejet predvidoma leta 2012. Šele s sprejetjem tega DPN bodo tudi opredeljeni pogoji o razlivnih površinah lokalnih padavinskih viškov v območju akta.

Odbor se je ponovno zavzel, da se z dopolnitvijo Odloka o urejanju zelenih površin ponovno uvede strokovni nadzor z izdajanjem dovoljenj za sečno drevja na vseh površinah v MOL.

Po zaključeni obravnavi akta, je bil dan na glasovanje

**PREDLOG SKLEPA:**

* **Odbor za urejanje prostora in urbanizem podpira sprejem Dopolnjenega osnutka Odloka o občinskem podrobnem prostorskem načrtu 273 Tovil za enoti urejanja prostora VI-521 in VI-370 ter dele enot urejanja prostora VI-371, VI-372, VI-373, VI-374, VI-658 in VI-672 do Jamove ceste skupaj s pripombami članov odbora.**
* **Odbor bo v okviru svojih pristojnosti spremljal vse faze izdelave do priprave predloga akta.**

**PRIPOMBE ČLANOV ODBORA:**

1. **V nadaljevanju postopka izdelave akta naj se pridobi vsa dodatna mnenja, kot jih predlaga Komisija za pobude občanov pri MS MOL.**
2. **Vprašanje poplavne ogroženosti mora biti pojasnjeno in izvedeni vsi ukrepi , ki jih bo pogojeval državni prostorski načrt (DPN) za protipoplavno zaščito območja.**
3. **Novo grajeni objekti naj ne bodo višji od etažnosti okoliških stanovanjskih stavb (P+3N+T in P+3+2T).**
4. **Faznost izgradnje območja naj ne bo določena, da se zagotovi programsko, arhitekturno in krajinsko celovito ureditev stanovanjske soseske.**
5. **Z dodatno členitvijo stavbnega volumna objekta S1 se naj zagovoti večja zračnost zazidave in prevetrenost osrednjega odprtega prostora soseske.**
6. **Ponovno naj se preveri zahtevno izgradnjo treh kletnih etaž garaže pod objektom S2 med Jamovo cesto in strugo Gradaščice glede na hidrološke pogoje in proučijo izvedljive alternativne rešitve.**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Sklep | JE | bil sprejet s | 4 | glasovi ZA, | 0 | PROTI od | 4 | navzočih |

AD 3

Pobude in vprašanja

Člani odbora niso razpravljali o novih pobudah, le ugotovili so,:

* da je potekel že mesec dni od razprave o nedovoljeni sečnji drevja v območju »Tovila« in š ni znanega odziva MU MOL na sprejeti sklep:
  + Odbor zavezuje pristojno službo mestne uprave, da v roku enega meseca pripravi pravno podlago za spremembe in dopolnitve Odloka o urejanju in čiščenju javnih zelenih površin na območju Mestne občine Ljubljana s katerim se ponovno uvaja izdajo dovoljenjenj za sečno drevja

**Zaključek**

* Na seje vabljena in pristojna Oddelek za gospodarske dejavnosti in promet in Oddelek za varstvo okolja naj pospešita postopek za spremembe Odloka o urejanju in čiščenju javnih zelenih površin na območju Mestne občine Ljubljana, s katerim se ponovno uvaja izdajo dovoljenjenj za sečno drevja na področju mesta.

Seja je bila zaključena ob 23.00 uri.

## ZAPISAL TAJNIK PREDSEDNIK

Jan SKOBERNE Prof. Janez KOŽELJ

**Priloge k zapisniku, k 2. /7 točki:**

1. **Sklepi Komisije za pobude občanov,**
2. **Pripombe Svetniškega kluba NSi**